Gordel vas – hier kom groot styging in brandstofprys | Netwerk24
Deur William Horne 15 Januarie 2021 16:44
Die onderverhaling (dus moontlike styging in prys) op petrol is tans 80c per liter. Foto: Pixabay
Die Sentrale Energiefonds (SEF) se daaglikse syfers dui tans op 'n enorme onderverhaling op brandstof en die AA is bekommerd oor die invloed wat dit op die ekonomie kan hê.
"Indien die prentjie nie drasties teen die einde van die maand verander nie, gaan Suid-Afrika se brose ekonomie 'n terugslag kry," sê die AA.
Vrydag was die onderverhaling op 'n liter petrol 'n stewige 80c gewees. Diesel kan met sowat 61c per liter en paraffien met 63c per liter styg.
"Die probleem is dat internasionale oliepryse deurlopend styg. Dit word toegeskryf aan 'n positiewe sentiment soos koronavirusentstowwe beskikbaar gestel word en ekonomiese aktiwiteit wêreldwyd toeneem, wat die vraag na olie verhoog het."
Volgens die AA het die gemiddelde wisselkoers van die rand teenoor die Amerikaanse dollar nie 'n groot bydrae tot die prysverhogings gedurende die eerste twee weke van Januarie gelewer nie.
"Ondanks 'n paar woeste skommelinge in die daaglikse wisselkoers en die gemiddelde koers wat van sowat R14,60 tot net meer as R15,00 gestyg het, is slegs vier sent van die voorspelde verhogings weens die rand se verswakking."
Die vereniging sê die hoër brandstofpryse sal die lewe moeiliker maak vir vervoerondernemings en die baie mense wie se lewensbestaan reeds deur die ekonomiese slagting van Covid-19 geraak is.
Volgens die huidige neiging in die olieprys verwag die AA helaas nie dat die olieprys voor die einde van die maand gaan terugsak nie.